Imtella' April 1, 2021 Kumpanija Maltija, Naval Architectrual Services, qiegħda tipparteċipa fi proġett internazzjonali ta' riċerka li jiġbor flimkien akkademiċi mir-Renju Unit, l-Italja u Malta sabiex tiġi żviluppata l-kapaċitá xjentifika u teknoloġika fil-qasam tad-disinn tad-dgħajjes għal industrija b'inqas impatt fuq l-ambjent. Waqt li żar l-ufficini tal-kumpanija Maltija Naval Architectural Services, il-Ministru għar-Riċerka, l-Innovazzjoni u l-Koordinazzjoni tal-Istrateġija wara l-COVID-19 Dr Owen Bonnici qal li l-proġett VENTuRE bis-sehem tal-Università ta' Strathclyde mir-Renju Unit, l-Università ta' Ġenova mill-Italja, l-Università ta' Malta u NAS Ltd. qed jaħdmu flimkien biex ikunu jistgħu jaqsmu l-għarfien u jtejbu il-kapaċità xjentifika u teknoloġika fil-qasam tad-disinn tad-dgħajjes effiċjenti fl-enerġija. Qal li b'dan il-proġett, VENTuRE se jikkontribwixxi biex Malta tipprovdi bażi tajba biex tkompli tiżviluppa l-kapaċità xjentifika u teknoloġika tagħha fl-industrija tal-baħar u qal li Malta qed tikkontribwixxi biex jintlaħqu l-miri globali stabbiliti mill-Organizzazzjoni Marittima Internazzjonali (IMO) għat-tnaqqis tal-emmissjonijiet tal-gassijiet li jniġġsu.